Den type kan bruges til at give ilt til en patient, der ikke har skader på lungerne, men de kan ikke bruges til patienter med den slags skader, som coronavirus påfører lungevæv.

- En transportrespirator er en meget simpel maskine, der kan give noget basalt flow af ilt og nogle helt basale indstillinger til, hvor meget støtte den skal give, og hvor meget modstand der skal være i kredsløbet, siger Arash Afshari, overlæge på anæstesi- og operationsklinikken på Rigshospitalet.

- Med en alt for grov maskine kan man ende med at påføre patientens lunger skade, fordi den rent faktisk giver for meget eller for lidt støtte, tryk og modstand og også ilt, tilføjer han.

'Jeg er nærmest helt flov'

Arash Afshari tilslutter sig de intensivlæger, der allerede i sidste uge forklarede, at de danske respiratorer fra Forsvaret overhovedet ikke kan bruges til patienter med Covid-19.

Det undrer også Radikale Venstres politiske ordfører, Sofie Carsten Nielsen.

- Jeg havde fået indtryk af, at de kunne bruges til behandling af coronapatienter.